Infoboks

Divisionsforeningen bekræfter, at man er enige om en ny overenskomst og kalder fremtiden lys for dansk fodbold.

Nu bekræfter også Divisionsforeningen, at man er enig om en ny overenskomst, og direktør Claus Thomsen er en meget tilfreds mand efter de langstrakte forhandlinger.

- Vi har forhandlet en meget vigtig overenskomst på plads. Dermed er dansk fodbolds fremtid sikret både på kort og længere sigt. De europæiske kampe i de kommende uger kan gennemføres som planlagt, og også i de hjemlige turneringer ruller bolden videre. Det er vi vanvittigt glade for. Det har været både lange og hårde forhandlinger, men med tanke på det resultat, vi har nået, har det været det hele værd, siger Thomsen i en pressemeddelelse og tilføjer:

- Vi har fået den korte, klare og tidssvarende overenskomst, som var målet lige fra begyndelsen. Samtidig har vi fået en overenskomst, der udelukkende omhandler arbejdsmarkedsområdet. Det betyder, at det kommercielle område ikke findes i den nye overenskomst, og klubberne har dermed muligheden for, at skabe indtægter og udvikle og udløse det potentiale, der findes i dansk fodbold.

- Til glæde for klubber og spillere, men især til glæde for de tusindvis af fans, der har set tålmodigt til fra sidelinjen i løbet af de seneste uger og måneder, mens vi har forhandlet. Dem skylder vi en stor tak. Nu glæder vi os til at give dem al den underholdning og alle de smil og fodboldoplevelser, de fortjener, siger Claus Thomsen.

Thomsen understreger, at spillerne har fået forbedringer.

- Der er forbedringer til alle spillere i den nye overenskomst, og det er vi glade for. De fortjener det, for det er dem, der er omdrejningspunktet i den fantastiske sport, fodbold er. Disse forbedringer har været dyre, men de har også været nødvendige, fastslår Claus Thomsen, der i samme åndedrag sender en stor tak til Spillerforeningens spillerrepræsentanter og LO, for deres store medvirken til en ny aftale.

- Parterne på den anden side af forhandlingsbordet, er dog ikke de eneste, der fortjener en varm og dybfølt tak. Divisionsforeningens forhandlingsudvalg har gjort et fænomenalt stykke arbejde, som nu har givet pote, og også klubberne har vist en imponerende styrke i løbet af de langstrakte forhandlinger, der har varet siden foråret.

Detaljerne i den nye overenskomst er endnu ikke offentliggjort.